Foilsiú an doiciméid aonair leasaithe tar éis mionleasú a fhormheas de bhun an dara fomhír d’Airteagal 53(2) de Rialachán (AE) Uimh. 1151/2012

(2022/C 175/06)

Tá an mionleasú sin formheasta ag an gCoimisiún Eorpach i gcomhréir leis an tríú fomhír d’Airteagal 6(2) de Rialachán Tarmligthe (AE) Uimh. 664/2014 ón gCoimisiún (1).

An t-iarratas ar fhormheas an mhionleasaithe seo is féidir é a cheadú i mbunachar sonraí eAmbrosia an Choimisiúin.

DOICIMÉAD AONAIR

“Sainte-Maure de Touraine”

UIMH. AE: PDO-FR-0133-AM04-17.12.2021

STFC (X) TGFC ()

1. Ainm

“Sainte-Maure de Touraine”

2. Ballstát nó tríú tír

An Fhrainc.

3. Tuairisc ar an táirge talmhaíochta nó ar an mbia-earra

3.1. Cineál táirge

Rang 1.3 – Cáiseanna

3.2. Tuairisc ar an táirge lena mbaineann an t-ainm in (1)

Is cáis é “Sainte-Maure de Touraine” a dhéantar as bainne gabhair atá amh agus iomlán. Is cáis bhog í a fhaightear trí théachtadh lachtach den chuid is mó, le méid beag binide, agus trí dhraenáil nádúrtha.

Ar an taobh amuigh den cháis, feictear múscán éadrom agus bíonn crústa luaithreach uirthi.

Tá blas lachtach uirthi, gan a bheith ró-shalannach ná ró-aigéadach, agus tá dea-bholaithe torthaí tirime agus cumhráin phlandúla amhail an féar uirthi. Tá uigeacht uachtarúil uirthi, í beagáinín tais fiú, ach bíonn sí níos tirime, grabhrógach uaireanta, de réir mar a théann sí in aois.

Gearrann an cháis go glan, tá an taos bán nó ar dhath an eabhair, agus tá uigeacht mhín réidh aici.

Tá cruth loga bharrchaolaithe uirthi. Ní mór nach mó meáchan iomlán an ábhair thirim ná 100 g in aghaidh na cáise.

Is é 45 % an cion saille íosta san ábhar tirim.

Ag rith trí gach cáis “Sainte-Maure de Touraine”, tá sifín gránaigh ar a bhfuil greanta ainm an ainmniúcháin agus cód lena sainaithnítear an tsaoráid táirgthe ar a laghad.

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

Is ó na pórtha seo a leanas a thagann na gabhair déiríochta: Alpach, Saanen, Poitevine, nó pór measctha idir na pórtha sin.

Ní mór 825 kg ar a laghad den ábhar tirim sa chion bliantúil iomlán in aghaidh an ghabhair déiríochta (i.e. 75 %) teacht ón limistéar geografach. Ní thagann roinnt ábhar beatha ón gceantar geografach toisc nach bhfuil fáil orthu ann (e.g. meidic thriomaithe).

Ní mór achar 1 000 m2 ar a laghad in aghaidh gach gabhar déiríochta a bheith sa limistéar féaraigh. Áirítear san achar sin achair an ghabháltais agus/nó na hachair a chomhfhreagraíonn don fharae a cheannaítear isteach.

Ní mór gur 550 kg ábhar tirim ar a laghad atá sa chainníocht bhliantúil farae . Is de bhunadh an limistéir gheografaigh amháin é an farae. Itear é agus é úr, coipthe nó ina fhéar. Tá cainníocht bhliantúil na beatha coipthe teoranta do 355 kg ábhar tirim in aghaidh an ghabhair. Ní fhéadfaidh sí dul thar 1 kg ábhar tirim in aghaidh an lae in aghaidh an ghabhair déiríochta. Ní mór beatha choipthe a thabhairt in éineacht le féar, le farae glas nó le féarach.

Leagtar amach na cineálacha farae a cheadaítear i liosta dearfach.

Is beatha bhreise 50 % ar a mhéad d’ábhar beatha na ngabhar déiríochta, i.e. uasmhéid 550 kg ábhar tirim.

Sonraítear na beathaí breise is ceadmhach ar liosta dearfach.

3.4. Céimeanna sonracha den táirgeadh nach mór a dhéanamh sa limistéar geografach sainithe

Ní mór an bainne a tháirgeadh agus na cáiseanna a dhéanamh agus a aibiú sa limistéar geografach atá sainithe i bpointe 4.

3.5. Rialacha sonracha maidir le slisniú, grátáil, agus pacáistiú etc. an táirge dá dtagraíonn an t-ainm cláraithe.

—

3.6. Rialacha sonracha maidir le lipéadú an táirge dá dtagraíonn an t-ainm cláraithe

Chomh maith leis na sonraí sainordaitheacha a cheanglaítear leis na rialacha maidir le lipéadú agus le cur i láthair earraí bia, na cáiseanna a thairbhíonn den ainmniúchán tionscnaimh “Saint-Maure de Touraine”, is faoi lipéad aonair ar a bhfuil ainm an tsonrúcháin tionscnaimh “Sainte-Maure de Touraine” agus lógó STFC an Aontais sa réimse radhairc céanna a dhéantar iad a mhargú.

Gan beann ar na tagairtí rialála is infheidhme maidir le gach cáis, tá toirmeasc ar aon téarma nó ar aon tagairt eile a úsáid i dtaca leis an sonrúchán tionscnaimh ar an lipéadú, san fhógraíocht, sna sonraisc nó i ndoiciméid tráchtála, cé is moite de thrádmharcanna aonair.

4. Sainmhíniú achomair ar an limistéar geografach

Tarlaíonn gach céim den táirgeadh sa limistéar geografach ina gcuimsítear na bardais seo a leanas, ar bhonn Chód Geografach Oifigiúil 2021:

An Roinn Indre (36) : Argy, Arpheuilles, Azay-le-Ferron, Buzançais, La Chapelle Orthemale, Châtillon-sur-Indre, Chezelles, Cléré-du-Bois, Clion, Écueillé, Fléré-la-Rivière, Fontgombault, Fontguenand, Frédille, Gehée, Heugnes, Jeu-Maloches, Langé, Lingé, Luçay-le-Mâle, Lurais, Lureuil, Lye, Martizay, Méobecq, Mérigny, Mézières-en-Brenne, Murs, Néons-sur-Creuse, Neuillay-les-Bois, Obterre, Palluau-sur-Indre, Paulnay, Pellevoisin, Préaux, Preuilly-la-Ville, Saint-Cyran-du-Jambot, Saint-Genou, Saint-Lactencin, Saint-Médard, Saint-Michel-en-Brenne, Sainte-Gemme, Saulnay, Sauzelles, Selles-sur-Nahon, Sougé, Tournon-Saint-Martin, Le Tranger, Valençay, Vendoeuvres, La Vernelle, Veuil, Vicq-sur-Nahon, Villedieu-sur-Indre, Villegouin, Villentrois-Faverolles, Villiers.

An Roinn Indre-et-Loire (37) ina hiomláine

An Roinn Loir-et-Cher (41): Ambly, Angé, Artins, Authon, Averdon, Champigny-en-Beauce, La Chapelle-Vendômoise, Châteauvieux, Châtillon-sur-Cher, Chaumont-sur-Loire, Chémery, Chissay-en-Touraine, Choussy, Le Controis-en-Sologne (pour le territoire de la commune de Thenay), Couddes, Couffy, Crucheray, Les Essarts, Faverolles-sur-Cher, Françay, Gombergean, Les Hayes, Herbault, Houssay, Huisseau-en-Beauce, Lancè, Lancôme, Landes-le-Gaulois, Lavardin, Mareuil-sur-Cher, Méhers, Mesland, Meusnes, Monteaux, Monthou-sur-Cher, Montoire-sur-le-Loir, Montrichard Val de Cher, Montrouveau, Nourray, Noyers-sur-Cher, Pontlevoy, Pouillé, Prunay-Cassereau, Rilly-sur-Loire, Les Roches-l’Évêque, Saint-Aignan, Saint-Amand-Longpré, Saint-Arnoult, Saint-Cyr-duGault, Saint-Etienne-des-Guérets, Saint-Georges-sur-Cher, Saint-Gourgon, Saint-Julien-de-Chédon, Saint-Martin-des-Bois, Saint-Rimay, Saint-Romain-sur-Cher, Santenay, Sasnières, Seigy, Thenay, Thésée, Troo, Valencisse, Vallée-de-Ronsard, Vallières-les-Grandes, Valloire-sur-Cisse, Veuzin-sur-Loire, Villavard, Villechauve, Villedieu-le-Château, Villefrancoeur, Villeporcher.

An Roinn Vienne (86): Antran, Basses, Berthegon, Beuxes, Bournand, Buxeuil, Ceaux-en-Loudun, Chenevelles, Coussay-les-Bois, Dangé-Saint-Romain, Ingrandes, Leigné-les-Bois, Leigné-sur-Usseau, Lésigny, Leugny, Loudun, Mairé, Messemé, Mondion, Nueil-sous-Faye, Les Ormes, Oyré, Pleumartin, Port-de-Piles, Pouant, Prinçay, La Roche-Posay, Roiffé, Saint-Christophe, Saint-Gervais-les-Trois-Clochers, Saint-Rémy-sur-Creuse, Sammarçolles, Sérigny, Usseau, Vaux-sur-Vienne, Vellèches, Vézières, Vicq-sur-Gartempe.

Is féidir léarscáileanna den limistéar geografach a fheiceáil ar shuíomh gréasáin l’Institut national de l’origine et de la qualité [Institiúide Náisiúnta Tionscnaimh agus Cáilíochta].

5. Nasc leis an limistéar geografach

Is cáis bhainne gabhair é “Sainte-Maure de Touraine” ar saintréithe di cruth an loga fhada, sifín gránaigh ag rith tríthi, dea-bholaithe torthaí tirime agus cumhráin phlandúla amhail an féar, chomh maith lena huigeacht uachtarúil a bhíonn grabhrógach de réir mar atá sí in aois. Is tríd an saineolas teicniúil maidir le pórú na ngabhar agus iad á gcothú le farae a tháirgtear sa limistéar geografach amháin a thugtar na saintréithe sin don cháis, chomh maith leis an saineolas teicniúil maidir le cáis a dhéanamh agus a aibiú (gruth lachtach, draenáil mhall, leathadh na luaithe agus an tsalainn ar an dromchla tar éis í a bhaint den mhúnla), rud a fhágann gur féidir flóra aibithe saintréitheach a fhorbairt.

Lonnaithe in iardheisceart Imchuach Pháras atá an limistéar geografach ina dtáirgtear “Sainte-Maure de Touraine”, agus is limistéar é a chuimsíonn seanchúige stairiúil Touraine agus shíneann thairis. Leathann an Loire siar i dtreo an iarthair, agus tá tionchar láidir aici agus ag a craobh-aibhneacha ar thírdhreach na gceantar beag éagsúil.

Tá éagsúlacht ann idir tírdhreacha ardchlár oscailte inar barra gránaigh is mó a shaothraítear agus gleannta coillteacha ina leagtar béim ar chineálacha sonracha táirgí le talmhaíocht níos speisialaithe (fíonóireacht, crannadóireacht, pórú, garraíodóireacht mhargaidh). Faightear idir ithir chréúil agus ithir cré-aolchloiche i dteannta a chéile freisin anseo ar na hardchláir.

Is tionchar aigéanach atá ag an aeráid ar saintréith di geimhrí agus samhraí éadroma, agus de thoradh an tionchair sin is féidir neart plandaí farae agus gránach a shaothrú, rud is gá chun ainmhithe a bheathú. Is beag a laghdaíonn ar an tionchar aigéanach seo in oirthear Ghleann an Loire, agus dá bhrí sin coinnítear aeráid sách aonchineálach ar fud an cheantair.

Ní bhíodh tréada gabhar ann go dtí lár an fichiú haois. Idir gabhar amháin agus trí ghabhair a bhíodh ag na teaghlaigh tuaithe is boichte. Ba é cúram na seanmháthar (nó cúram na hiníne ab óige a fuair an saineolas teicniúil ón tseanmháthair) na gabhair a thiomáint, agus thugadh sí aire do gabhair, bheathaíodh sí iad, dhéanadh sí iad a bhléan, agus dhéanadh sí an cháis. Théití i mbun an bainne a shaothrú agus é amh agus iomlán díreach tar éis blite. Is éard atá i dtoirt mhúnla “Sainte-Maure de Touraine” toirt laethúil an bhainne a tháirgeann gabhar, is é sin tuairim is 2,5 lítear bainne chun cáis amháin a dhéanamh. Ní bhíodh uachtarlann ann; sa chistin a rinneadh an obair agus fágadh na cáiseanna ar triomú in aice leis an simléir. Mar thoradh ar chruth an loga fhada atá uirthi, tá an cháis leochaileach agus is deacair í a láimhseáil, ach leis an sifín gránaigh, is féidir í a láimhseáil ar bhealach níos éasca.

Eascraíonn teicnící táirgthe an lae inniu as an stair sin. Faightear an cháis trí théachtadh lachtach bainne amh agus iomlán, chomh maith le méid beag de bhinid a chur léi. Cuirtear an gruth i múnlaí barrchaolaithe.

Is cáis í “Sainte-Maure de Touraine” a tháirgtear ó bhainne gabhair amh agus iomlán, a gcuirtear méid beag binide léi, agus ar ó ghruth den chineál lachtach a fhaightear í. Is iad na nithe seo a leanas is saintréithe di:

— a cruth barrchaolaithe;

— a taos atá mín, cothrom, é ar dhath bán an eabhair,

— a huigeacht uachtarúil, í níos tirime, í grabhrógach de réir mar a théann sí in aois,

— a cumhdach ar a dtagann craiceann críochnaithe faoi dheireadh na tréimhse 10 lá aibíochta, múscán éadrom maisitheach le feiceáil ag an tsúil,

— a sifín gránaigh, é curtha le taobh an leithid den cháis,

— a blas lachtach le dea-bholaithe torthaí triomaithe agus cumhráin phlandúla.

Is as na hithreacha is boichte de chuid Touraine a tháinig an cháis bhainne gabhair seo.

Is ithreacha créúla agus ithreacha cré-aolchloiche atá sa limistéar geografach, ithreacha a oireann do tháirgeadh farae agus tháirgeadh gránach, agus arb ithreacha iad lenar cuireadh le tábhacht thalmhaíoch na n-earnálacha ba bhoichte de thoradh pórú gabhar a chur ar bun, ach ar scála beag ar dtús lenar táirgeadh bainne chun cáis a dhéanamh lena húsáid ag teaghlaigh amháin.

An cruth ar leith atá ar “Sainte-Maure de Touraine”, baineann sé leis an múnla, múnla a dhéantaí as caolach casta. Is éard atá i dtoirt an mhúnla toirt laethúil an bhainne a tháirgeann gabhar bainne. Mar gheall ar chruth an loga fhada agus ar uigeacht an taois a bhíonn briosc uaireanta, tá an cháis leochaileach agus is deacair í a láimhseáil, ach an sifín gránaigh le taobh an leithid di, sula raibh sé ina ghné inaitheanta ag tomhaltóirí, bhíodh cúis phraiticiúil leis mar gurbh fhéidir an cháis a láimhseáil ar bhealach níos éasca leis an sifín gránaigh.

Leathadh na luaithe agus an tsalainn ar an dromchla tar éis an cháis a bhaint den mhúnla, baineann siad le húsáid an mhúnla fhadaithe maille le saintréithe an táirgthe lachtaigh a cuireadh in oiriúint d’obair rithim na feirme, agus leis sin tugtar don cháis uigeacht agus taos mín, chomh maith le cóimheas idir dromchla agus toirt, gnéithe a fhágann gur féidir flóra a chruthú ag a bhfuil aibíocht shaintréiteach an “Sainte-Maure de Touraine”, agus is as sin a fhaigheann an cháis a cháilíochtaí blastachta agus aramatacha.

Tagairt d’fhoilsiú na sonraíochta táirge

https://info.agriculture.gouv.fr/gedei/site/bo-agri/document_administratif-0044ace0-9759-4aae-a3cf-fe706eac1395

(1) IO L 179, 19.6.2014, lch. 17.